text: Hjemme igen: Kænguruen skudt – med bedøvelsespil
  28 april 2016 kl. 08.22
  Albino-kænguruen HipHop blev onsdag skudt med en bedøvelsespil. Den sov i flere timer, men er nu frisk og hopper glad rundt hjemme i Bjerre ved Hornsyld.
  
  - Vi har haft telefonstorm fra folk, som har set HipHop i løbet af ugen, fortæller Linda Kjerkegaard til TV SYD. Det har f.eks. fortalt, at den sidder i en grøft, og vi bare kan komme og hente dem…
  Men så let er det ikke. Når de kommer nærmere end fem-syv meter, hopper den væk. Derfor blev dyrlægen tilkaldt onsdag eftermiddag, og han fik ram på albino-kænguruen med en bedøvelsespil.
  - Folk tror, at den er tam, men det er den ikke, selv om den ikke er vild-vild. Derfor var det nødvendigt at bedøve den.
  Familien hos Bjerre Kød holdt godt øje med det bedøvede dyr.
  - Vi synes, at HipHop så lidt afmagret ud, når den lå der. Så vi var lidt nervøse for, om den ville klare den.
  - Men efter et par timer vågnede den op. Vi anbragte den i et skur, hvor vi kunne lukke. Når den er bedøvet, har den svært ved at holde kropstemperaturen, forklarede dyrlægen.
  - Nu hopper den lystigt rundt herude, siger en glad Linda Kjerkegaard til TV SYD.
  